Kom haak saam met ons uit!
Mandjieweef Steek / Basketweave Stitch
Sjoe, maar daar het baie lanklaas enige iets hier op die webblad aangegaan. Die dae gaan so vinnig verby mens sukkel om by te bly. Ek is oortuig daarvan dat die ure beslis vinniger verby gaan soos die jare aanstap. Wat egter saak maak is dat ek vandag 'n tydjie kon inruim om ietsie met julle te kan deel. My dogter Erica is nou ook deel van Hekelidees en ons het groot planne vir die toekoms. Erica is mede - administreerder van ons Facebook webblad waaroor ek verheug is. 'n Groot welkom aan haar! Vandag wys ek vir julle hoe om die Mandjieweef steek te doen. In Engels word dit die "Basketweave stitch" genoem want dit lyk nes 'n gevlegde mandjie. Dit is glad nie 'n moeilike steek nie en kan binne 'n japtrap aangeleer word. Hierdie Mandjieweef patroon herhaal met 8 steke wat bestaan uit relieflangbene wat afwisselend om die voorkant en agterkant van die stam van 'n langbeen gewerk word. Die geweefde patroon wat gevorm word vertoon nes 'n geweefde mandjie vandaar die naam van die steek. Goed kom ons oefen die steek deur 'n paar rye te hekel. Eers moet ons 'n paar sommetjies doen om te bepaal met hoeveel kettingsteke daar begin moet word. Om die patroon 3 keer te herhaal lees die som 3 x 8 = 24. (3 patroon herhalings x 8 steke in elke herhaling = 24 steke. Hierby moet 2 kettingsteke getel word om die aantal kettingsteke waarmee begin word te bepaal. Dus 24 + 2 = 26 kettingsteke.
Fondasie ry: Begin met 26 kettingsteke. Werk 1 lb in die 4e kettingsteek vanaf pen, hekel nou nog 1 lb in elk van die oorblywende kettingsteke. Aan die einde van hierdie ry sal daar altesaam 24 bene wees, hekel nou 3 kettingsteke en draai.
'n Relieflangbeen is niks anders as 'n doodgewone langbeen nie. Die enigste rede hoekom dit 'n relieflangbeen voor of agter genoem word is omdat die langbeen nie in die steek gewerk word nie maar om die stam van die steek. Kyk na die foto hierbo. Die naald is ingesteek van voor na agter om die stam van 'n langbeen om dan weer voor uit te kom. Dit dui presies aan hoe die relieflangbeen voor gewerk sal word, dus die hekelpen word ingesteek van die voorkant af in die spasie langs die langbeen sodat dit om die stam en weer na die voorkant toe kan uitkom. In die foto bo kan gesien word hoe die relieflangbeen voor vertoon. Dit is 'n doodgewone langbeen wat om die stam van 'n langbeen in die vorige ry gehekel word. Dus: relieflangbeen voor is slaan draad om pen, steek pen van voor na agter en weer na die voorkant , slaan draad om pen en trek draad deur, daar is 3 lusse, slaan draad om pen, trek deur 2 lusse, slaan draad om pen en trek deur oorblywende 2 lusse. Die afkorting vir hierdie steek is rlbv (In Engelse terminologie UK genoem frontpost treble - fptr en Amerikaans USA frontpost double crochet - fpdc)
'n Relieflangbeen agter word weer van die agterkant af ingesteek, om die stam en die pen kom dan uit aan die agterkant sodat die langbeen voltooi kan word. Dus: relieflangbeen agter is slaan draad om pen, steek pen van agter na voor en weer na agter, slaan draad om pen en trek draad deur, daar is 3 lusse, slaan draad om pen, trek deur 2 lusse, slaan draad om pen en trek deur oorblywende 2 lusse. Die afkorting vir hierdie steek is rlba (In Engelse terminologie UK genoem backpost treble - bptr en Amerikaans USA backpost double crochet bpdc)
Ry 1 en ry 2 is dieselfde: Werk 3 relieflangbene van voor om die volgende 3 langbene. In die begin word daar net 3 gehekel omdat daar met die omdraai van die vorige ry 3 kettingsteke gemaak is en dit verteenwoordig die heel eerste relieflangbeen in die ry. Werk dan volgende 4 relieflangbene van agter. Herhaal die patroon deur 4 relieflangbene van voor en 4 relieflangbene van agter te hekel tot aan die einde van die ry. Hekel 3 kettingsteke en draai. Ry 3 en ry 4 is dieselfde: Die relieflangbene van voor staan duidelik meer na vore en die relieflangbene van agter lê na agter. Werk nou 'n relieflangbeen van agter in elk van die voorste langbene en 'n relieflangbeen van voor in elk van die agterste langbene. Die volgorde van die steke word dus omgekeer. Hierdie 2 rye sal dus lees: 3 relieflangbene van agter, 4 relieflangbene van voor, 4 relieflangbene van agter ens. Ek hoop julle kan die steek goed gebruik. Op die foto bo kan gesien word hoe die patroon gevorm word. Dit is 'n baie kompakte patroon en hier gehekel met 'n Chunky draad en 6 mm hekelpen, maar dit kan maklik met 'n groter pen gewerk word om die eindproduk meer sagtheid te gee. Die beste raad is om 'n stukkie te oefen met 'n paar verskillende groottes hekelpenne voordat daar met 'n projek begin word. Sal heerlik wees om hierdie patroon te gebruik vir handsakke, komberse, kussings, hoedjies en enige patroon waar tekstuur verkry wil word. 'n Pragtige patroon om by jou versameling te voeg. Tot volgende keer warm bly julle!
Die Spykersteek In Afrikaans noem ons dit die Spykersteek.
In Engels genoem die Spike Stitch.
Hierdie steek is dekoratief en kan op allerlei maniere gebruik word in hekelwerk. Boonop is dit maklik om te onthou want die naam vertel al klaar hoe die steek vertoon. Kyk mooi en jy sal sien dit lyk net soos 'n ry spykers met die koppies wat ewe netjies bo uitsteek. Ek hou daarvan om assosiasie te gebruik wanneer ek iets nuuts leer. Wanneer ek dink aan die Spykersteek sien ek 'n stukkie hout met verskillende lengtes van spykers wat in 'n ry daarin gekap is. Sou die hout in die lengte dwars gesaag word sal mens die spykers kon sien. Die hout verteenwoordig vir my die hekelwerk wat eers gedoen moet word sodat die "spykers" daarin gekap kan word. Hout = 'n paar kortbeen rye
Spykers = lang verlengde kortbene wat bo-oor die kortbeen rye lê Ek hoop dit maak sin julle .....
Kom ek wys gou vir julle hoe maklik dit is. Afkortings gebruik: ks = kettingsteek; kb = kortbeen; vlg = volgende; Hoe maak mens die kortbeen?
Kortbeen = Steek pen in aangeduide steek, slaan draad om pen en trek deur vanaf die agterkant na vore, daar is 2 lusse op pen, slaan draad weer om pen en trek deur albei lusse. Dit voltooi die kortbeen. Spykersteek is niks anders as 'n verlengde kortbeen nie! Kom ek wys hoe maklik dit is! Gryp 'n hekelpen en oorskietwol in 2 verskillende kleure en oefen gou so stukkie. Begin met 20 ks in kleur A
Ry 1: kb in 2e ks vanaf pen, 1kb in elk van vlg 18ks, [19kb in ry], 1ks, draai
Ry 2: 19kb, 1ks, draai
Ry 3 - 7: Herhaal ry 2 en aan einde van 7e ry kan draad geknip word en 2e kleur gelas word.
Ry 8: kb in elk van vlg 2kb, steek nou die pen in reg onder die volgende kb, met ander woorde slaan 1ry oor en steek die pen onder die vlg kb in. Op die foto dui die speld aan presies waar hierdie steek gemaak moet word. Maak 'n gewone kb in die aangeduide plek en trek die draad egalig na bo. Let daarna op dat die draad nie te styf opgetrek word sodat dit die hekelwerk op 'n knop trek nie. Dit moet net genoeg getrek word sodat dit gelyk en presies op dieselfde hoogte is as die ry waarmee besig is. Raai wat? Jy het jou eerste spykersteek gehekel. Maklik is dit nie? Die steke kan in enige patroon oor enige aantal rye gemaak word nes jy wil.
In die foto hierbo kan gesien word hoe 'n dekoratiewe patroon verkry word deur die Spykersteek te gebruik. Daar is ook 2 en 3 rye oorgeslaan om die "spykers" dieper te laat vertoon. Die belangrikste om te onthou is dat daar altyd reg onder die volgende steek ingehekel moet word. Tel maar in die begin die aantal steke in 'n ry totdat jy die steek verstaan anders kan daar maklik 'n steek oorgeslaan word of dit kan ook gebeur dat jy dalk vermeerder. Onthou elke Spykersteek neem die plek in van 'n kortbeen in daardie ry. Hier het ek in rooi 7 rye kortbene gehekel, in groen 1 ry spykersteek en 3 rye kortbene. Daarna het ek oorgeslaan na rooi en 1 ry spykersteek gewerk. Dit behoort julle 'n idee te gee van hoe hierdie steek gebruik kan word om 'n patroon te vorm.
Jy ken nou nog 'n steek wat jy kan byvoeg om jou hekelwerk mee op te tower van gewoon na uniek. Maak dit jou eie en ontwerp jou eie patrone! Lekker hekel en geniet dit! ♥
Ouma Hekel Heerlik!
Ai dit is lekker om ouma te wees!
Die oorweldigende liefde en vreugdevolle glimlag wat my hart toevou elke keer wanneer ek aan haar dink is iets wat ek nie in my wildste drome van ouma-wees verwag het nie. Ek het in hierde jaar (en so bietjie), darem 'n paar goedjies gedoen gekry. Die eerste paar maande het ek rustig gesit en brei en hekel vir die nuwe kleinding. Op die fotos hieronder is links bo 'n gebreide truitjie en ook 'n langbroekie wat aanmekaar geslaan is op my naaimasjien met 'n bandjie aan die agterkant wat lees .. "Ouma se skat xxx" Daar is 'n paar houthangers wat oortreksels gekry het. Vinnis se Serina het gesorg vir 'n sagte paar gehekelde skoentjies. En dan moet daar mos natuurlik ook 'n ou bersie wees. Met Pure Gold en 'n Granny riffelpatroon was hierdie kombersie ook 'n heerlike projek om aan te werk. Vir die van julle wat nog wonder oor die gehalte van Elle Pure Gold wol. My dogter getuig dat sy die kombersie hier onder op die foto al menige male gedurende hierdie jaar in die wasmasjien gewas het en dit lyk nog splinternuut. (ek word glad nie betaal om dit te sê nie hoor) :)
Katia Belice, 'n katoenmengsel, het gesorg vir 'n kleurvolle gehekelde baadjie met bypassende skoentjies. Abigail het haar opwagting gemaak op die 2e April. Toe ek haar die eerste keer sien het sy my voete onder my uitgeslaan. Dit was liefde met die eerste oogopslag.... 'n bondeltjie liefde en kleine ou poppie van 2.4kg. So so klein en so volmaak. Tien klein toontjies wat nou al amper trippe trappe trone en tien klein vingertjies wat kan raakvat! :)
En kyk net hoe sit sy ewe grootoog en kyk saam met Ollie na een van haar gunsteling movies: Winnie the Pooh. Daar is ook hard gebrei en gehekel vir Kersfees. Die 'ratlle' (wat noem mens dit in Afrikaans?) 'n ratel ... gits dit klink nie vir my reg nie, Indien enige een van julle weet wat die korrekte Afrikaanse benaming is help tog asseblief..... is sommer so op gevoel gehekel. Vir die poppie en legkaartbal het ek patrone gebruik. Dit was baie moeilik om die geskenke te laat oorstaan tot Kersdag. Ek is gewoonlik meer opgewonde om geskenke uit te deel as om te ontvang?
So tussen-in was daar ook nog 'n tydjie om vir die kombuis 'n mat met t-yarn te hekel.
Ek laat sak my kop in skaamte en ek moet bieg oor iets wat ek gesê het ek gaan doen.
Hier sit ek 'n jaar later en dit is nog steeds nie gedoen nie. Al my goeie voornemens om al die WIPS klaar te maak gedurende die jaar het net nooit gebeur nie. Dit is nog veilig in die kas...... elkeen netjies verpak in plastiek asof dit my nou moet laat beter voel. Die probleem ontstaan gewoonlik wanneer ek nog besig is met een projek en iets anders vang my oog. Plaas dat ek eers die projek waarmee ek besig is voltooi, maar nee.... o wee dit is 'n geval van "soooo baie wol en soooo min tyd en sooooo baie inspirasie en net twee hande. Gedurende die jaar het ek baie tyd gehad om te dink oor my gesondheid en my pad vorentoe. Ek het besluit om hierdie keer minder posts te doen per maand sodat ek ook tyd kan maak vir ander dinge wat saak maak. Ek het 'n paar goed in gedagte wat ek wil doen maar wil nie nou te veel daarop uitbrei nie. 'n Groot dankie vir almal wat nog hier by Hekel Idees kuier! Lekker hekel!
Totsiens 2014 en Hallo 2015!
Die eerste patroon wat ek gedeel het hier op Hekel Idees was hierdie teepot mussie wat ek geskryf het in die begin van 2013.
Die idee agter Hekel Idees was om sommer net 'n plekkie op die net te hê waar ek so nou en dan 'n ietsie kon plaas oor hekel en my idees wat hekel betref. 'n Plek om my hekel idees te stoor. Ek het nie gedink daar sou veel belangstelling wees nie want die aanlyn wêreld is immers "Engels" en ek het in Afrikaans geskryf. Was ek nie verkeerd nie! Met elke nuwe patroon en tutoriaal wat ek opgelaai het, het die navrae en boodskappe ingestroom en met tye kon ek nie voorbly om almal terug te antwoord nie. Ek werk voltyds en baie aande het ek gesit en eposse beantwoord tot laat. Ek het al hoe besiger geraak en met die oopmaak van Hekel Idees se Facebook blad het al hoe meer hekelaars aangesluit en ingeskryf wat beteken het die druk het al hoe groter op my skouers gerus om aan te hou met nuwe idees en tutoriale. Ek wou niemand in die steek laat nie. Ek het hard probeer om almal tevrede te hou deur so gereeld as moontlik te sorg dat daar iets nuuts verskyn. Ek glo nie mense besef hoeveel werk gaan in die skryf van 'n patroon of selfs tutoriaal nie. Dit neem ure om al die fotos te neem en gereed te kry. Om van elke stap 'n ordentlike en duidelike foto te neem is nie altyd maklik nie en daar moet letterlik 'n hele paar fotos van elke stap geneem word sodat die bestes gebruik kan word. Dit neem laaaaaaank!!! Dit is tydrowend en harde werk glo my. Dit is wonderlik om terugvoer te kry van oral oor. Die sommer net dankie sê epossie wat my dag kan ophelder en my weer nuwe inspirasie gee om voort te gaan al het ek met tye vreeslik gesukkel met my gesondheid en liewer net sou wou in die bed gaan klim en slaap. Al die dankies en inspirerende booskappe maak alles die moeite werd en ek waardeer elke liewe een! Ek onthou die eerste keer wat 'n klient by die winkel waar ek werk ingestap het met afgerolde afdrukke van my hekel patrone wat sy op internet gekry het. Die dame wou hulp hê met die patroon maar was glad nie bewus daarvan dat ek die persoon was wat die patroon geskryf het nie. Ek het haar gehelp sonder om iets te sê en toe sy vra of ek seker is van die keuse en ek sê dat ek glo dit sal werk want ek het die patroon geskryf en ek is Monica van Hekel Idees het haar gesig soo opgehelder ek het skoon 'n knop in my keel gekry. Of wanneer iemand in die wolafdeling instap met hulle Tab of foon en hulle scroll op en af en begin soek na wolle en ek stap nader om te vra of ek kan help en ek sien hulle scroll op en af op my blog ... dit bring so 'n gevoel van warmte en genot om te weet dit wat ek doen is nie verniet nie en word gebruik! My besoekers kom van reg oor die wêreld wat vir my wys hoe wyd die Afrikaanse gemeenskap versprei is en dat daar 'n behoefte is vir enige iets in Afrikaans. Ek besef maar alte goed dat mense slegs sal terugkeer na 'n blog indien daar iets is wat die moeite werd. Daar is soveel kompetisie om met nuwe idees vorendag te kom en om bo te bly beteken jy moet aanhou verander en aanhou groei anders bly jy agter. Daar is soveel kreatiewe mense daarbuite en dit is absoluut wonderlik want kreatiwiteit is vir so 'n lang tyd onderdruk in ons samelewing. Die potensiaal wat in elke mens ingebore is moet net ontgin word om die beste in hom uit te bring en dit begin alles deur vir mense die gereedskap te gee en hulle dan te wys hoe om iets te doen. Verlede jaar hierdie tyd het ek soveel voornemens gehad van idees wat ek wou deel maar ek kon nie by alles uitkom nie. Daar is baie wat ek wou doen. Dit het net nooit gebeur nie. Tyd is die grootste vyand en wanneer die liggaam nie sy samewerking wil gee nie vererger dit sake so ietwat. Vanaf 2013 het soveel goeie goed gebeur:
My werk verskyn in Rooi Rose:
En in die Kuier Tydskrif: [Ek vra om verskoning vir die tikfout "Vroue Keur" wat ek nou verander het na Kuier Tydskrif!]
En in die Saprotex Boekie: Winter Warmers.
Ek het ook my eerste klein boekie bekend gestel met 10 patrone vir motiewe. Dankie ook vir almal se belangstelling en ondersteuning om van hierdie projek van my 'n sukses te maak! Ek begin patrone skryf vir verskeie wolhandelaars. Meer daaroor in die toekoms. Sommige is reeds afgehandel, ander is amper voltooi en daar is ook een vir 'n tydskrif hierdie jaar. Ek het soveel vriendinne leer ken en soveel talentvolle vroue ontmoet in hierdie tyd. Daar is diegene wat wou leer om te hekel en wat nou al 'n hele paar projekte voltooi het. Daar is die gesoute hekelaar vriendinne wat die mees asemrowende items hekel. Almal van julle is my inspirasie nou en sal ook so wees in die toekoms. Dankie dat julle almal deel is van my lewe. Ek wil nie enige name noem nie want daar is te veel en ek wil nie hê enige iemand moet uitgesluit voel nie. Almal wat ek ontmoet het hier by Hekel Idees of deur Hekel Idees of dit nou was via epos, Facebook of in lewende lywe ... baie baie dankie!
Maar met al die goeie goed wat gebeur het word ek nou verplig om sabbatsverlof te neem vanaf Hekel Idees vir 'n paar maande. My gesondheid het 'n knou weg en ek het tyd nodig om weer terug te keer na myself. Ek moet ontspan wanneer ek van die werk af kom en moet meer rus en beter kyk na myself. Alles dinge wat ek afgeskeep het nou al vir 'n hele paar jaar. My hele wese en liggaam is besig om waarskuwingstekens uit te gooi en ek moet luister. Ek kan dit nie langer verontagsaam of probeer uit my gedagtes stoot nie. Ek hoop om oor 'n paar maande weer te kan sê ek voel fantasties en gesonder as ooit wanneer ek in die oggend opstaan. Dit is goed om dryfkrag te hê maar mens moet weet wanneer die streep getrek moet word. Ek moet luister na my liggaam en doen wat die beste is vir my sonder om skuldig te voel daaroor. Ek word ook vir die eerste keer ouma en die kleinding se verwagte datum is 19 April... 'n dogtertjie! Hierdie ouma moet ook begin voorberei vir die kleinding en sien vreeslik uit daarna om haar te ontmoet! Ek sit nog met WIP'S wat vanaf 2013 saam met my kom en ek wil hierdie tydjie van rus gebruik om almal klaar te maak. Daar is te veel onvoltooide projekte wat aandag nodig het en waarby ek net nooit uitkom nie. Ek sal wel nog beskikbaar wees by die Facebook groep "Want ons hekel terapie komberse" Ek is besig met my eie terapie kombers en wil dit baie graag voltooi. Ek het beslis die terapie nodig! Hiermee wil ek vir al julle liewe lesers dankie sê vir julle wonderlike ondersteuning die afgelope tyd. Mag 2015 vir almal net voorspoedig wees. Mag nuwe drome verwesenlik word en mag julle dae gevul word met liefde, vrede, vreugde, glimlaggies en fantastiese kreatiwiteit. . Sien julle oor 'n paar maande en dan is ek terug met tonne nuwe Hekel Idees!! O en net om julle te laat uitsien na iets. Alles wat ek vir die nuwe kleinding hekel sal ek fotos van neem en vir julle wys wanneer ek terug is. Ek wys ook sommer dan vir julle al my voltooide WIP'S en vertel dan meer van die patrone waarmee ek besig is. Mooi bly en lekker hekel!
Die enigste Afrikaanse hekelpatrone wat ek het is die wat alreeds hier geplaas is. Kyk onder Tutoriale en Gratis Patrone. Enige ander patrone wat nie op hierdie blad verskyn nie kan gesoek word deur Skakels te besoek wat bo aan die blad gevind kan word. Daar is duisende hekelpatrone maar alles is egter in Engels. Welkom!
Tutoriaal: Hoe om 'n randjie om te hekel. Hartjies, hartjies, hartjies!
Tutoriaal: Vashekel van blokkies: Ouma se manier. Vertaal asseblief